einisch ir nacht won'i schpät no bi gloffe  d'bundesterrasse z'düruf gäge hei  han'i e bärtige typ atroffe  u gseh grad dass dä sech dert jemersnei  dass dä sech dert zu nachtschlafener zyt  am bundeshuus s'schaffe macht mit dynamit  'bi erchlüpft u ha zuen'ihm gseit säget  excüse - aber es gseht fasch so us  wi we dir da jitze würklech erwäget  das grad i d'luft wöue z'schpränge das huus  ja seit dä maa - mit füür es mues sii  furt mit däm ghütt - i bi für d'anarchie  was isch aus bürger mir da übrig blibe  aus ihm's probiere uszrede i ha  ihm afe d'vorteile aui beschribe  vo üsem schtaat eso guet win'is cha  ds rütli u d'freiheit u d'demokratie  han'i beschwore - är sou's doch la sii  d'angscht hett mis  rednertalänt la entfaute  chüeue hett dr wind um üs gwäit i dr nacht  während ig ihm en'ouguschtred ha ghaute  dass es es ross patriotisch hätt gmacht  zletscht hei dä maa mini wort so berückt  dass är e träne im oug hett verdrückt  so han'i schliesslech dr schtaat chönne rette  u är isch mit sim dynamit wieder hei  un'i ha mir a däm aabe im bett  en'orde zuegschproche für mi ganz allei  glunge isch nume dass z'monderisch scho  über mi red mir du zwiifu si cho  han'ig ihm d'schwitz o mit rächt eso prise  frag'i mi no bis hütt hindedrii  u no uf eis hett dä maa mi hiegwise  louf'i am bundeshuus wider vrbii  mues i geng dänke s'schteit nume uf zyt  es länge für's schpränge paar säck dynamit  Text ausdrucken